
Митове и предразсъдъци

Болест ли е Синдромът на Даун?

Истината: Синдромът на Даун – НЕ е болест, а сложно генетично състояние. То не се лекува и не причинява страдание. Детето се е родило такова, защото по време на зачеването в неговите клетки се е образувала допълнителна 47-ма хромозома. Именно затова се появяват редица физиологични особености, заради които детето ще се развива по-бавно от връстниците си. Синдромът може да бъде придружен от други заболявания, но ако детето получи адекватна медицинска грижа и неговите родители се занимават активно с него, могат бъдат постигнати прекрасни резултати.Въпреки, че Синдромът на Даун не се лекува, в последните десетилетия научни екипи провеждат сериозни изследвания по идентифицирането на гените в 21 хромозома, които водят до специфичните белези на генетичната аномалия. В публикациите им се изразява увереност, че много от проблемите, които са характерни при Синдром на Даун, е възможно в бъдеще да се коригират и предотвратят.

Децата със Синдром на Даун трябва да се обучават изолирано.

Истината: Децата със Синдром на Даун могат да се запишат в обикновено училище. В някои случаи те се интегрират в класовете след преминаването през специални курсове, в други се въвеждат без специализирана подготовка. Тенденция е те да се включват във всички сфери на социалния и образователния процес в училище и обществото. Все по-често се срещат хора със Синдром на Даун, които следват висше образование иполучават редовни дипломи за колежански специалности.

Възрастните със Синдром на Даун са неработоспособни.

Истината: В САЩ фирми търсят млади хора със Синдром на Даун за определени длъжности. Обикновено са наемани в малки или средни офиси на банки, фирми,домове за грижи на възрастни и други, хотели и ресторанти. Могат да участват в музикални продукции, в развлекателната индустрия, църквата, в заведения за грижа за деца, спорта и компютърната индустрия. Хората със Синдром на Даун обикновено внасят висок ентусиазъм на работното си място, надеждни и предани служители са.

Хората със Синдром на Даун са щастливи постоянно

Истината: Хората със Синдром на Даун са също толкова чувствителни и изпитват емоции като всички останали. Те могат да изпитват дадена емоция в нейната пълнота. Радват се на позитивните преживявания, свързани с приятелството и могат да бъдат наранени и разстроени, като всички нас, при необмислена постъпка и грубо поведение.

Родителите се оказват в изолация

Много родители обичат детето си, но през цялото време се оглеждат какво ще кажат околните. Страхът да не бъдат разбрани е присъщ на много семейства на деца със синдрома на Даун. Те си мислят, че околните ще им се присмиват, бабите и дядовците няма да приемат такъв внук, а приятелите ще ги изолират. Истината: Всичко зависи от позицията, която ще заемат майката и бащата на детето. Да, отначало няма да им бъде лесно. Но ако намерят сили да помогнат на детето си да се адаптира в социалната среда и да развие своите умения, ще открият нов смисъл и в собствения си живот.

Такова дете не подлежи на обучаване:

то е умствено изостанало и няма никакви надежди, че ще може да учи и работи. 

Истината: Такива деца са способни да усвоят много неща. На тях им е нужно малко повече време, за да се ориентират в каквото и да било. Но те са отговорни и педантични и това облекчава обучаването им. Някои от тях притежават феноменална памет и проявяват способността да съчиняват. Освен това те с удоволствие изпълняват домашна работа, ходят до магазина, ориентират се в транспорта, обръщат се с въпроси към околните. Впоследствие много от тях често помагат на други хора и дори работят.

Тези деца не живеят дълго.

Струва ли си да се привързваме в отглеждането на такова дете, след като ще живее кратко? Истината: Действително преди време хората със синдрома на Даун са живели не повече от 20-25 години. Но причина за ранната им смърт не е бил синдромът, а съпътстващите заболявания. Днес средната продължителност на живота на такива хора е 50-60 години. Ако семейството съумее да адаптира социално своето дете и да положи усилия за неговото развитие, ако това дете се храни добре и води здравословен начин на живот, то непременно ще преживее един дълъг и щастлив живот.

Хората със Синдром на Даун не могат да поддържат пълноценни връзки.

Истината: Хората със Синдром на Даун започват връзка, социализират се, носят отговорности, могат да поддържат приятелства и да имат пълноценна връзка с партньор на семейни начала и брак.

Само „възрастни” и неграмотни жени раждат деца със Синдром на Даун.

Много хора си мислят, че майката е водила нездравословен начин на живот по време на бременността, а други я упрекват, че е проявила безотговорност и не е направила нужните генетични изследвания. Трети пък смятат, че Синдромът се случва само в рисковите бременности при жени над 35 години. Истината: Синдромът на Даун е най-честата генетична аномалия и засяга абсолютно всички възрасти и социални групи. Такива деца се раждат и от 19-годишни момичета, и от по-възрастни майки. Много от децата ни са родени, въпреки съвременната пренатална диагностика, и са безспорен факт, че в медицината сто процентова гаранция няма.

Ние не крием децата си, нито се срамуваме от тях. Напротив! Нашите деца са специални и са тук, за да ни направят по-добри нас и вас. Не затваряйте вратите пред децата ни! Не ги ограничавайте да общуват с вашите деца и околния свят. Те жадуват да бъдат сред хората. Вижте ги с други очи. Чуйте ги! Със своята добродушна обезоръжаваща усмивка те искат да ви кажат само едно: “Аз съм като теб! Нека бъдем приятели!”

Сдружение "Родители на деца със 
Синдром на Даун"
„Заетост без бариери“

Агенция по заетостта, в качеството на Конкретен бенефициент, изпълнява проект BG05SFPR002-2.018-0001 „Заетост без бариери”, който се реализира по Приоритет 2: „Социално включване и равни възможности“ на Програма „Развитие на човешките ресурси” 2021 – 2027, съфинансирана от Европейския съюз чрез Европейски социален фонд +. Основната цел на проекта е да повиши качеството на живот на лица от уязвимите групи, чрез интегрирани мерки за активното им приобщаване и повишаване на пригодността им за заетост. Част от лицата могат да бъдат включени в заетост, насочена към подпомагане борбата с климатичните промени, превенция за минимизиране на щети от евентуални природни бедствия, както и отстраняване на последствията от тях.

На 22 юли 2026 г. Бюрата по труда в цялата страна започнаха прием на заявления по мярката „Заетост без бариери“. По проекта могат да кандидатстват общини и райони на общини с районно деление, общински предприятия по чл. 52 от Закона за общинската собственост, органи на централната и териториалната администрация на изпълнителната власт. Работодатели от реалния сектор също могат да подават заявления, но само за наемане на безработни хора над 55 години.

 Хора в неравностойно положение, хора с трайни увреждания и хора над 55-годишна възраст ще получат подкрепа за включване в заетост по проект „Заетост без бариери“ на Агенцията по заетостта. Очакванията са в дейностите да бъдат включени 14 800 участници.

Проектът е насочен към хора, които срещат по-сериозни затруднения при намирането и задържането на работа. Чрез субсидирана заетост те ще имат възможност да придобият или възстановят трудови умения и навици, да повишат своята пригодност за заетост и да подобрят шансовете си за устойчиво включване на пазара на труда.

Подкрепата ще се предоставя чрез четири мерки, съобразени с потребностите на различните целеви групи.

Хората в неравностойно положение ще могат да бъдат наемани за срок до 12 месеца. За част от тях е предвидена заетост до 6 месеца в дейности, свързани с превенцията на природни бедствия и извънредни ситуации, преодоляването на последиците от тях и подпомагането на борбата с климатичните промени.

За хората с трайни увреждания се осигурява субсидирана заетост за период до 24 месеца. Същият срок е предвиден и за хората над 55-годишна възраст, но не по-късно от момента, в който придобият право на пенсия по чл. 68, ал. 1 и 2 от Кодекса за социално осигуряване или упражнят право на ранно пенсиониране по чл. 68а от Кодекса.

Всеки работодател от реалния сектор може да разкрие до три свободни работни места за представители на тази възрастова група. Общините ще могат да заявяват между 5 и 50 работни места, като конкретният им брой ще се определя съгласно квотно разпределение. При изготвянето му са отчетени броят на регистрираните безработни, броят на хората в неравностойно положение и равнището на безработица на територията на съответната община.

Заетостта, свързана с превенцията и преодоляването на последиците от природни бедствия и извънредни ситуации, ще се реализира чрез координиран подход между отговорните институции. За тази цел е създаден Координационен механизъм, който урежда оценката и съгласуването на заявените от работодателите потребности и необходимия брой работни места.

Проект „Заетост без бариери“ се реализира с финансиране по Програма „Развитие на човешките ресурси“, съфинансирана от Европейския съюз чрез Европейския социален фонд +.  Общият бюджет на проекта е в размер на 40 903 350,50 евро, а срокът за изпълнение е до 31 декември 2029 г.
Повече информация за условията и начина на кандидатстване е публикувана на интернет страницата на Агенцията по заетостта:

https://az.government.bg/pages/ay-zaetost-bez-barieri-au/

Народният представител д-р Иван Янев се срещна с ръководството на СИБ
На 23 юни в централния офис на Съюза на инвалидите в България се проведе работна среща с народния представител от „Прогресивна България“ д-р Иван Янев, придружен от своето куче-водач Роувър.

В срещата участваха представители на Управителния съвет на РО на СИБ „Св. София“ и членове на столичните дружества.

Председателят на СИБ г-н Георги Колев представи историята, структурата и дейността на организацията. Той подчерта, че Съюзът има 338 структури в страната, обединява над 28 000 членове и предоставя 38 вида социални услуги, помощи, дейности и др.

Основен акцент в разговора бяха нерешените проблеми пред хората с увреждания и необходимостта от по-активни законодателни промени. 

От СИБ припомниха, че въпреки многократно изпращаните становища до институциите, през последните години са реализирани малко съществени промени в нормативната уредба. Сред тях са измененията в Наредба за медицинската експертиза и промените в Закона за здравето, които позволяват заявленията за преосвидетелстване да се подават три месеца преди изтичане срока на ЕР на ТЕЛК, като се запазват социалните права на хората с увреждания. По време на дискусията беше изразена тревога от негативното обществено отношение към финансовите средства, отделяни за хората с увреждания, изразено чрез МЕДИАПУЛ в статията „Как ТЕЛК отключва 7,5 мрд. лева за хората с увреждания“. Представителите на СИБ подчертаха, че проблемът не е в размера на финансирането, а в недостатъчния контрол върху разходването му и че хората с увреждания не бива да бъдат обвинявани за злоупотребите в системата. Участниците поставиха редица актуални въпроси – липсата на достъпна градска среда, достъпен транспорт и достъпни плажове, високите цени на помощните средства и медицинските изделия, проблемите с паркирането, бюрократичните процедури при издаване на Здравни карти от комисиите ТОЛЕК, необходимостта от по-ефективен контрол върху личната помощ и незадоволителното състояние на част от социалните услуги. Беше обърнато внимание и на факта, че голяма част от членовете на СИБ живеят под линията на бедност.Наред с проблемите бяха представени и добрите практики на организацията – организирани рехабилитационни програми, екскурзии, културни мероприятия и летни почивки за членовете на СИБ. В защита на социалните права на хората с увреждания председателите на РО на СИБ и Общинските организации участват в Областните съвети на хората с увреждания и в Обществените съвети към общините.

От името на Съюза бе отправен призив за съдействие при реализирането на промени в Закона за хората с увреждания, включително актуализиране на целевите помощи за адаптиране на жилище и покупка на автомобил, както и промени в данъчното законодателство, засягащо хората с увреждания.

Д-р Иван Янев благодари за поканата и заяви, че организациите на хората с увреждания трябва да използват възможността през настоящия четиригодишен парламентарен мандат да бъдат реализирани важни законодателни инициативи. Според него е необходимо да бъдат определени ясни приоритети, законопроектите да бъдат добре подготвени, а политиките за хората с увреждания да се основават на реалните им потребности. Народният представител подкрепи идеята за създаване на дирекция „Достъпност“ в общините, която да координира политиките в тази сфера. Той подчерта, че злоупотребите с експертни решения не са проблем на хората с увреждания, а на контролните институции, поради което борбата с нарушенията не трябва да води до ограничаване на правата на нуждаещите се.

В края на срещата Иван Янев предложи след приемането на държавния бюджет за 2026 г., да бъде организирана нова работна среща със СИБ, на която да бъде изготвен конкретен план за съвместна работа по приоритетите на хората с увреждания през следващите години.

Кураж, СИБ

12 юли е нашият ден за самочувствие и самоуважение!

Скъпи съюзни членове, скъпи приятели и съмишленици!

Най-сърдечно ви поздравявам с патронния празник на Съюза на глухите в България – 12 юли, от името на Управителния съвет и от мое име!

Този ден е не само ден за гордост, но и за равносметка. Това е ден, в който се прекланяме пред делото на всички онези, събрали се от цялата страна на тази дата през 1934 година, за да създадат организацията, от която и до днес черпим вдъхновение за закрила, равнопоставеност, достоен труд, знание и духовност.В този ден ние изразяваме своята признателност към всички тях – учредителите, благодарение на които Съюзът на глухите в България вече 92 години не само съществува като организация, защитаваща правата на хората с увреден слух, но и продължаваща да се развива, да има своето достойно място като национално представителна организация на хора със слухови увреждания.

Скъпи съюзни членове, благодарение на вашия труд и отдаденост, нашата съюзна организация продължава да живее и да се развива в пътя си към по-добро бъдеще на всички вас. Нека продължаваме да бъдем достойни пазители на заветите на онези, които на 12 юли 1934 година имаха силата и увереността, че са направили едно добро и заслужено дело в името на всички хора с увреден слух в България.

Пожелавам ви духовни сили, вдъхновение и още много успехи в благородната мисия да бъдете личности, заслужили уважението на обществото и държавните институции.

Бъдете дръзки, смели и упорити за да бъде Съюзът на глухите в България това, за което е призван: да отстоява правата на членовете си за достоен живот и труд и да продължава да се бори за утвърждаването на българския жестов език. Бъдете здрави, постигайте мечтите си!

Николай Нинов,

председател на Съюза на глухите в България

РО на глухите Плевен

С добри приятели празникът е най-хубав! Ден за признателност 
и щастливо настояще.

В слънчевия съботен ден на 11 юли една дълга колона от коли потегли от Плевен за град Априлци. Там ни очакваше къщата за гости „Бащин дом., където щяхме да посрещнем празника. Отдавна чакахме този ден и затова настроението, прекрасните  условия, и голямото приятелство го направиха незабравим. Още на прага ни посрещна любезна и усмихната жена – управителката на хотела. Съвсем  скоро щяхме да разберем колко е уютно тук и как сплотяващо ни подейства цялата обстановка. След като се настанихме, се разположихме край басейна, с изненада забелязахме малкия параклис в края на двора. Управителката ни разказа историята. Хотелът е построен от днешния му стопанин в памет на родителите му. Затова и името му е „Бащин дом”. А когато разглеждахме иконите в параклиса и многото оставени послания от посетители тук, видяхме и техните портрети. Гледайки този малък храм на синовна благодарност и признателност, някак си естествено дойде асоциацията и мисълта за голямото наше „семейство” под бащината закрила на Съюза на глухите в България. И мислите ни тръгнаха към всичко онова, което ни е дал СГБ. От далечната 1934 г. до днес Съюзът на глухите в България не е изменил дори за миг своето призвание – да се грижи за своите членове, да подкрепя и развива културните традиции, да обучава и защитава членовете си. И днес по света едва ли има такава организация, която е осигурила клубове и бази за работа и срещи на членовете си, която всяка година ги организира за големи национални семинари, туристически събори, фестивали, спортни и младежки събития... 

Още от основаването си СГБ развива и насочва социалната политика за интеграция на глухите, работи за промени на законодателство за по-добро бъдеще и равнопоставеност. Спечели уважението да бъде нашият „Бащин дом”.

И нека бъдем благодарните и признателни синове и дъщери на този Съюз, следвайки неговите завети за приятелство и сътрудничество.

Димитрина Каракирова, 

координатор на РО на глухите Плевен

Дирекциите "Социално подпомагане" приемат заявления за целева помощ
за отопление до 31 октомври

До 31 октомври 2026 г. дирекциите „Социално подпомагане“ в цялата страна приемат заявления-декларации за отпускане на целева помощ за отопление. Размерът на финансовата подкрепа за предстоящия зимен сезон е 321,95 евро, което е с близо 11 евро повече спрямо миналата година. Сумата беше определена със заповед на министъра на труда и социалната политика Наталия Ефремова съобразно промените в цените на електроенергията за битовите потребители. Помощта се отпуска за периода 1 ноември 2026 г. – 31 март 2027 г. Към 30 юли 2026 г. в дирекциите „Социално подпомагане“ в страната са подадени над 216 000 заявления-декларации за целева помощ за отопление, от които 215 647 са в процес на обработка. Изплащането на помощта ще започне от 15 август 2026 г. Средствата ще бъдат преведени на два  транша. Първата част ще е за ноември и декември и ще е в размер на 128,78 евро. Тя ще бъде изплатена от Агенцията за социално подпомагане до края на месеца, следващ месеца, през който е издадена заповедта за отпускането. Вторият транш т помощта ще е за януари, февруари и март и ще е на стойност 193,17 евро. Средствата ще бъдат изплатени до 31 януари 2027 г.

Право на целева помощ за отопление имат хората и семейства, чийто средномесечен доход за шестте месеца, предхождащи месеца на подаване на заявлението за отпускане на помощта, е по-нисък или равен на индивидуално определения диференциран доход за отопление.

Безработните лица в трудоспособна възраст трябва да са регистрирани в бюро по труда най-малко три месеца преди да подадат документите си и да не са отказвали предложена работа или включване в обучение. Студентите, настанени в студентски общежития, нямат право на целева помощ за отопление.

Заявления-декларации могат да се подават на място в дирекциите „Социално подпомагане“, чрез лицензиран пощенски оператор, както и по електронната поща и чрез квалифициран електронен подпис.

Кандидатстването за помощта може да стане и по електронен път чрез :

https://egov.bg/wps/portal/egov/dostavchitsi+na+uslugi/izpalnitelni+agentsii/uslugi-814/1215

Кой е д-р Георги Странски?

Георги Странски е роден на 1 август (13 август нов стил) 1847 в Калофер. През 1864 заминава за Букурещ, където завършва първо медицинско училище, а през 1874 – медицина в Букурещкия университет. През следващите години работи като лекар в Бузъу и Букурещ и издава книгата „Медицински беседи“ (1876). Той е близък със своя съгражданин Христо Ботев, на когото става кум. Христо Ботев изпраща знаменитото си писмо от борда на „Радецки“, в което изповядва: „Аз съм весел и радостта ми няма граници, като си наумя, че „Моята молитва“ се сбъдва.“. В Румъния Георги Странски е сред основателите на Българското човеколюбиво настоятелство и член на Българското централно благотворително общество, което наследява под благовиден предлог БРЦК след разгрома на Априлското въстание. По време на Сръбско-турската война (1876) участва в румънска санитарна мисия в Сърбия, а през Руско-турската война (1877 – 1878) е военен лекар в румънската армия. По време на Временното руско управление Георги Странски е окръжен лекар на Плевен. След това е народен представител в Учредителното събрание (1879) и I обикновено народно събрание (1879). През 1879 се установява в Пловдив, където работи като лекар и става един от водачите на Либералната партия в Източна Румелия. Той е директор на финансите (1880 – 1881), член на Постоянния комитет (1879 – 1880, 1882 – 1883) и негов председател (1883 – 1884), председател на Областното събрание (1883). Участва в организирането на Съединението (1885) като член на Българския таен централен революционен комитет и след преврата става председател на образуваното временно правителство и комисар в Южна България.

След Сръбско-българската война Георги Странски е дипломатически агент на България в Белград (1886 – 1887). След това е министър на вътрешните работи в кабинета на Константин Стоилов (1887) и министър на външните работи и изповеданията в правителството на Стефан Стамболов (1887 – 1890). Той е и народен представител в V обикновено народно събрание (1887 – 1890) и VI обикновено народно събрание (1890 – 1893). След оставката на Стефан Стамболов Георги Странски подновява лекарската си практика. През 1897 – 1899 е управител на Александровска болница в София, а през 1899 – 1900 е окръжен лекар в Русе. От 1900 до 1904 е председател на Върховната сметна палата. Георги Странски умира на 17 януари (4  януари стар стил) 1904 в София. 

На неговото име е кръстена Университетската многопрофилна болница за активно лечение в Плевен.

Националният поход „По стъпките на Апостола“ се проведе за 32-ри път

от Плевен към Карлово

Началото на 32-рото издание на Националния поход „По стъпките на Апостола“ бе дадено в Плевен. На 13 юли 2026(понеделник) от 19.00 часа, непосредствено преди старта, участниците по традиция се събраха пред паметника на Васил Левски в центъра на града, където поднесоха цветя в знак на признателност към делото на Апостола. Подробности за организацията, маршрутите и участниците в тазгодишното издание бяха представени на съвместна пресконференция в Община Плевен. В нея участваха д-р Галина Цветкова – председател на Общинския комитет и Сдружение „Васил Левски“ и ръководител на похода, кметът на Община Плевен д-р Валентин Христов, Васил Копчев – основател на родолюбивата инициатива преди повече от 30 години, и Свилен Стойчев – преподавател и един от ръководителите на походните лъчове. На срещата присъстваха и ученици, които тази година се включиха в похода. Националният поход „По стъпките на Апостола“ се организира от Общинския комитет и Сдружение „Васил Левски“ с подкрепата на Община Плевен и Туристическо дружество „Кайлъшка долина“. Тази година интересът към инициативата е рекорден. В похода се включиха общо 282 участници от 30 населени места в България. Сред тях има и българи, които живеят в чужбина и всяка година се завръщат специално, за да станат част от похода, съобщи д-р Галина Цветкова. Походниците бяха разпределени в девет лъча, които преминаха по планинските пътеки на Централен Балкан и Средна гора. От всички участници 104 са ученици, като най-много са представителите на Математическа гимназия „Гео Милев“, Профилираната гимназия с преподаване на чужди езици „Димитър Димов“, ПГ по туризъм „Алеко Константинов“, СУ „Иван Вазов“, ОУ „Цветан Спасов“, ОУ „Валери Петров“, НУ „Отец Паисий“, НУ „Патриарх Евтимий“ и др. учебни заведения. Най-възрастният участник е Васил Чардаклиев от Карлово, който тази година навършва 80 години. Той е инженер по професия, един от емблематичните участници в похода и правнук на сестрата на Гина Кунчева – майката на Васил Левски. Сред участниците от Плевен най-дългогодишен е д-р Галина Цветкова, която се включва за 20-а поредна година, без да е пропускала нито едно издание. От 16 години тя е и ръководител на похода. Най-малкият участник е внучката на д-р Цветкова -Александра, която е на четири години и половина. Тази година тя за трети път ще измине маршрута през Балкана. По време на похода участниците бяха посрещнати в 18 хижи. Те посетиха и Троянския манастир „Успение Богородично“ и Сопотския манастир „Св. Спас“, където на 7 декември 1858 г. Васил Иванов Кунчев е ръкоположен за дякон и приема духовното име Игнатий. Кметът на Община Плевен д-р Валентин Христов отново заяви категоричната подкрепа на местната власт за похода и изрази удовлетворението си, че традицията се развива и привлича все повече млади хора. Той пожела на участниците здраве, лек преход по планинските маршрути и да следват заветите на Васил Левски. От името на организаторите д-р Христов получи и символичен подарък – тениска с лика на Апостола, която тази година е с обновена визия.

Община Плевен осигури по проект втори електрически автомобил за нуждите
на социалните услуги

Община Плевен реализира проект № BG-RRP-13.011-0004-C01 „Закупуване на електрическо превозно средство и зарядна станция за нуждите на социалните услуги в община Плевен“. Проектът е финансиран по процедура BG-RRP-13.011 „Закупуване на електрически превозни средства, включително свързани зарядни станции за предоставяне на социални услуги“ по Националния план за свързани зарядни станции за предоставяне на социални услуги“ по Националния план за възстановяване и устойчивост, приоритетна ос REPowerEU. В рамките на проекта за Община Плевен са доставени електрически автомобил Ford Transit Custom и зарядна станция с минимална мощност 22 kW. С доставката му Общината вече разполага с втори електрически автомобил, осигурен по проект за нуждите на социалните услуги, след като по-рано тази година първото такова превозно средство беше доставено по друго проектно предложение на Общината. Двата автомобила ще се използват за осигуряване на по-качествено, ефективно и екологосъобразно обслужване на потребителите на социални услуги. 

Реализирането на проекта е част от последователните усилия на Община Плевен за модернизиране на  социалните услуги, подобряване на мобилността при тяхното предоставяне и насърчаване на устойчиви 

и екологични решения в обществените дейности.

Започна демонтаж на отоплителни уреди на твърдо гориво

по проекта за по-чист въздух в община Плевен

Община Плевен започна демонтаж на отоплителни уреди на твърдо гориво по Проект № BG16FFPR002-5.001-0008-C01 „Подобряване качеството на атмосферния въздух в община Плевен“, финансиран по Програма „Околна среда“ 2021 – 2027 г. Първоначалният график на екипите обхваща 13 от малките населени места в общината. Дейностите започват от 5 август, с посещения на първите адреси, за които вече са подписани договори. За периода се предвижда екипите да демонтират общо 189 печки тип „Чудо“, 85 печки за готвене и отопление, 5 камини за отопление на индивидуални помещения, 20 камини с водни ризи и 2 бр. котли на твърдо гориво. Всички те ще бъдат заменени с нови климатици, съгласно подадените заявления от потребителите. До края на август започна и монтаж на нови отоплителни уреди, той се извършва в координация с демонтажните дейности. 

Към момента Община Плевен е подписала общо 185 договора по проекта. Дейностите се изпълняват по реда на подадените заявления, като на този етап се работи в домакинствата, избрали отопление с климатици. В края на м. юли по инициатива на местната управа се проведе работна среща с всички фирми, ангажирани с изпълнението на проекта за подобряване качеството на атмосферния въздух в община Плевен. По време на срещата бе обсъдена организацията на предстоящата подмяна на старите отоплителни уреди, така че дейностите да започнат своевременно и при добра координация между всички участници. Междувременно продължават обходите на домакинствата, подали заявления за участие в проекта. Продължава и приемът на заявления за участие в проекта. 

Гражданите могат да кандидатстват за участие, като подадат заявление по един от обявените начини: 

-В офиса на проекта в Плевен -в Търговски център „Макси“, ул. „Цар Борис III“ №12, ет.2, 

работно време 09:00 - 17:30 ч.; 

-Телефон за контакт: 0876 018 294. 

-По електронна поща на адрес: info@cleanairpleven.com. 

При подаване на документите по електронен път те трябва да бъдат попълнени, подписани и сканирани във формат PDF или JPEG. След проверка за пълнотата на документите кандидатът получава по електронен път идентификационен код на подаденото заявление. 

-Чрез електронната платформа: 

https://survey.cleanairpleven.com/index.php?r=survey/index&sid=496595&lang=bg

Плевен кани на празник

на виното и добрия вкус

В края на м. август 2026 Плевен отново се превърна в място за среща на ценителите на хубавото вино, добрата храна и музика. От 28 до 30 август 2026 г. градът бе домакин на четвъртото издание на Фестивала на виното и фермерските деликатеси „Time for Wine“, който се проведе в двора на Регионалния исторически музей. Входът бе свободен. 

Традиционно фестивалът се организира от Община Плевен и започна с Открит ден в Института по лозарство и винарство, посветен тази година на мискетовите сортове. Началото бе на 28 август (петък)от 10:00 часа в двора на института на ул. „Кала тепе“ № 1. Посетителите имаха възможност да се запознаят с богатите традиции на българското лозарство и да надникнат в една от най-старите енотеки в Европа, където се съхраняват вина, произведени в периода от 1892 година до днес. През трите фестивални дни дворът на Регионалния исторически музей събра десетки винопроизводители и производители на фермерски деликатеси от цялата страна. Щандовете бяха отворени всеки ден от 11:00 до 22:00 часа, а посетителите имаха възможност да дегустират подбрани вина, да открият нови вкусове и да се срещнат лично с хората, които ги създават. Официалното откриване на „Time for Wine“ бе на 28 август (петък) от 18:00 часа в двора на Регионалнияисторически музей. Начало на празничната вечер бе поставено от Северняшкия ансамбъл за народни песни и танци „Иван Вълев“. Фестивалната програма в следващите дни включваше и богата културна програма с участието на гостуващи изпълнители.

60 години движение "100 Национални туристически обекта"

Движението е създадено през 1966 г. по инициатива на Българския туристически съюз. Основната му идея  е всеки турист да се запознае с най-хубавите и най-свидните за всеки българин планини, природни и исторически забележителности, музеи и паметници. Началото е поставено на Черни връх в планината Витоша. Още през следващата година през месец юли, на връх Мусала, първите призьори получават златните си значки. Днес в страната има над 8900 души носители на златни значки.

Движението се ръководи от Национален координационен съвет, в който са включени представители на всички институции, ведомства и организации, имащи отношение към движението.

През 2003 г. БТС съвместно с министъра на младежта и спорта Васил Иванов - Лучано  възроди движението “Опознай България – 100 национални туристически обекта”. Актуализиран бе списъкът на обектите, отпечатани бяха нови книжки, като старите продължават да са валидни. Националното движение не е прекъсвало през последните 13 години, макар и с 10 пъти по-малко на брой участници. От възстановяването на движението през 2003 г. до днес са се включили близо 80 хиляди нови участници. Отличията на движението “100 национални туристически обекта” са бронзова, сребърна и златна значка, придружена от грамота. Значките се дават на три етапа. При посещение на 25 обекта се връчва бронзова значка, а при 50 – сребърна. При посещение на стоте обекта се връчва златна значка. Всички носители на значки имат право на участие в ежегодната томбола с предметни награди, екскурзионни летувания, екскурзия в чужбина и др. Значките се връчват в Централния съвет на Българския туристически съюз, който се намира в сградата на Министерството на младежта и спорта. Книжки и карти могат да се закупят от БТС, Информационния център на БТС, туристическите дружества в страната, както и от почти всички обекти, включени в движението.

НД “Опознай България - 100 НТО” е една от най-престижните инициатива на БТС. То е най-популярното обществено движение и е емблематично за съюза, без аналог е не само у нас, но и в света. Досега милиони хора са се докоснали до многовековната богата история на България и до нейната неповторима природа. Има участници не само от България, но и от Германия, Русия, Франция, Дания, САЩ, Сърбия, Украйна. Уникалността на движението е в това, че то е многопластово, обхваща не само исторически, но и културни, природни и археологически забележителности. Към вече утвърдените обекти се включват нови, с което се дава възможност на участниците да имат по-голям избор при посещаване на забележителностите в страната ни.

Познаваме ли Манголд?

Манголдът е двугодишно тревисто растение от семейство Щирови наричан още спанаково или листно цвекло. Широко разпространен листен зеленчук в страните от Централна и Западна Европа. Заедно с кръмното цвекло, захарното цвекло и червеното цвекло е разновидност на цвеклото. Широката част на листата може да бъде зелена или червеникава, а листните дръжки обикновено са бели или цветно жълти или червени. Може да достига 30 см височина. Манголдът има високо хранителни листа, което го прави популярна съставка в здравословните диети. Той се използва за готвене от векове. Сеенето на манголда се извършва в средноевропейските страни в края на март до април, както и през юли и август за есенна консумация. Посятият през пролетта манголд, след определено време за растеж от 80 до 90 дни е готов за консумация през юли. Растението може да бъде отглеждано и като двугодишно, тъй като цъфти едва след втория вегетационен период. 

В 100 гр. суров манголд се съдържат 20 kcal и богато съдържание (около 19% от дневното необходимо количество) и от витамините A, K и C. Тази комбинация от витамините поддържа здравината на костите, Съдържащият се в манголда витамин А поддържа здравината на очите, кожата и имунна система. Както и другите листни зеленчуци и манголдът съдържа високо съдържание на фибри и антиоксиданти и е с ниско съдържание на калории, мазнини и соли. За манголда добри съседи са зелетата, боба, морковите, репички. манголд е устойчив на зимни условия и рано в началото на пролетта има листа, готови за консумация.

РЕЦЕПТИ С МАНГОЛД, Как да си направите сарми и яхния 

Може да го използвате за салата, смути, сарми, омлет, яхния, баница, зелени палачинки или руло, гарнирано с крема сирене и риба.
- САРМИ С ЛИСТА МАНГОЛД

Продукти: 1 чаена чаша някое от тези варива- булгур, бяла,червена или черна киноа, лимец или кафяв ориз" 2-3 глави лук" джоджен" листа манголд.

Начин на приготвяне

1. Сварявате булгур (може и с лимец или кафяв ориз) за плънка.

2. Отделно задушавате лук, смесвате всичко и добавяте подправки - джоджен и други според предпочитанията.

3. Листата манголд заливате с вряла вода и оставяте да омекнат.

4. Завийте плънката в листата и варете като обикновени сърми..

- ПРОЛЕТНА ЯХНИЯ

Продукти: 1 чаена чаша  някое от тези варива- булгур, бяла, червена или черна киноа, лимец или кафяв ориз" 2-3 моркова, репички, 2-3 глави или  връзки лук" дръжки от манголд" 300-500г манголд или спанак, листата на 1 връзка репички, листно цвекло, киселец, лапад и всякакви любими зеленини или комбинация от тях

* Булгур, бяла, червена или черна киноа могат по желание да се комбинират, защото бързо увират. 

Начин на приготвяне

1. Задушават се лука с морковите, репичките и дръжките от манголд. Пурпурно-лилави морковчета, бели и червени репички - чудесни са и сготвени. 

2. Малко преди да се свалят от котлона добавят се зеленолистните - те бързо увират.

3. Смесва се с предварително сварения ориз/ булгур/ киноа/ лимец.

Чудесно се комбинира с домашно кисело мляко. Да ви е сладко!
Съставители: инж. Румен Петков, организатор клуб 
За контакти: тел.064/835852
0884 444 903
Разпространява се БЕЗПЛАТНО
ИНФОРМАЦИЯ ЗА СПОНСОРА:

www.ohu-bg.net

http://disability.pleven.bg

